# **Cwestiynau Cyffredin**

Os na allwch weld ateb i’ch cwestiwn, e-bostiwch Llenyddiaeth Cymru ar post@llenyddiaethcymru.org neu ffoniwch ni am sgwrs anffurfiol ar 01766 522 811 (Swyddfa Tŷ Newydd).

## **Pwy sy’n gymwys i ymgeisio?**

Mae’r cyfle hwn ar gyfer awduron o Gymru dros 18 oed sy’n Fyddar a/neu’n Anabl a/neu’n Niwroamrywiol yn ôl y \*model cymdeithasol o anabledd.

\*Mae’r Model Cymdeithasol o Anabledd yn nodi bod pobl yn anabl oherwydd rhwystrau mewn cymdeithas, nid gan eu nam neu wahaniaeth.

Rydym yn croesawu cais gennych chi os ydych chi'n awdur ymroddedig ar gychwyn eich gyrfa sy'n gobeithio datblygu eich sgiliau ysgrifennu, neu'n awdur mwy profiadol sydd â’r bwriad o ailddyfeisio'ch prif gymeriadau. Mae’r cwrs yn berthnasol i awduron o bob genre, gan gynnwys barddoniaeth, rhyddiaith, ffeithiol a sgriptio.

Bydd y cwrs yn cael ei gynnal drwy gyfrwng y Saesneg. Fodd bynnag, rydym yn croesawu awduron sy’n ysgrifennu’n bennaf yn Gymraeg. Bydd y sgiliau a’r grefft y byddwch yn eu dysgu ar y cwrs yn berthnasol i ysgrifennu creadigol ym mhob iaith. Ar gyfer awduron Byddar, byddwn yn gofyn i chi rannu eich gofynion mynediad gyda ni, ac yn sicrhau y bydd dehongliad BSL yn bresennol, neu wasanaeth capsiwn byw ar gael - yn dibynnu ar eich dewis.

## **Mae gen i anabledd sy'n ei gwneud hi'n anodd i mi wneud cais am y cyfle hwn. Gallwch chi helpu?**

Mae croeso i chi gysylltu â ni i drafod unrhyw fater sy'n ei gwneud hi'n anodd i chi wneud cais am y cyfle hwn.

Gallwch gysylltu â ni ar e-bost ( post@llenyddiaethcymru.org ) neu ffoniwch ni am sgwrs: 01766 522 811 (Swyddfa Tŷ Newydd) neu 02920 472266 (Swyddfa Caerdydd). Fel arall, gallwch drefnu sgwrs anffurfiol gyda Chelfyddydau Anabledd Cymru trwy ebostio: post@dacymru.com

Bydd staff Llenyddiaeth Cymru a Chelfyddydau Anabledd Cymru hefyd ar gael i ateb eich cwestiynau yn ystod dwy sesiwn digidol anffurfiol a gynhelir ddydd Mercher, 24 Gorffennaf am 1.00pm – 2.00pm, a dydd Mawrth, 6 Awst am 1.00pm – 2.00pm.

## **A oes angen profiad arnaf i wneud cais? Neu ydw i'n rhy brofiadol?**

Rydym yn bennaf yn chwilio am awduron ymroddedig neu unigolion ar ganol eu gyrfa sydd â photensial mawr. Nid oes angen profiad helaeth o ysgrifennu arnoch o reidrwydd, dim ond syniadau da ac agwedd gadarnhaol a phenderfynol. Fel unrhyw grefft arall, gall ysgrifennu fod yn heriol ac mae angen llawer o ymdrech ac amynedd. Bydd y cwrs hwn yn eich helpu i ddatblygu’r sgiliau sydd ei angen arnoch i barhau ar eich taith fel awdur. Bydd Llenyddiaeth Cymru a Chelfyddydau Anabledd Cymru wrth law i gynnig cefnogaeth yr holl amser.

Fodd bynnag, os ydych eisoes yn awdur profiadol (er enghraifft, efallai eich bod wedi cyhoeddi pamffled neu lyfr) efallai y byddwch yn dal i deimlo bod rhwystrau sy'n eich atal rhag cyrraedd eich llawn botensial, neu efallai yr hoffech arbrofi gyda genre, ffurf neu iaith arall. Bydd gan bawb ddiffiniad gwahanol o brofiad, a lle maent arni ar eu taith fel awdur.

## **Beth fydd yn digwydd ar ôl i mi wneud cais?**

Caiff ceisiadau eu hasesu gan banel o staff sy’n cynrychioli Llenyddiaeth Cymru a Chelfyddydau Anabledd Cymru a’r tiwtor, Kaite O’Reilly. Byddwn yn hysbysu pob ymgeisydd erbyn 19 Medi 2024, os ydynt yn llwyddiannus neu beidio. Byddwn yn dewis hyd at ddeg awdur llwyddiannus ar gyfer y cwrs.

Bydd ein penderfyniad yn seiliedig ar ansawdd a photensial eich gwaith, ar wreiddioldeb eich cais, ac ar eich dealltwriaeth o ddiben y cwrs a sut y gallai effeithio ar eich datblygiad proffesiynol fel awdur. Er mwyn sicrhau carfan amrywiol o awduron, efallai y byddwn hefyd yn ystyried lleoliad daearyddol, nodweddion gwarchodedig datganedig, ieithoedd, ac a ydych wedi derbyn cyfleoedd tebyg yn y gorffennol.

Bydd ymgeiswyr llwyddiannus yn cael eu gwahodd i anfon dogfen hygyrchedd atom, i helpu i roi gwybod i ni am y cymorth y bydd ei angen arnoch i allu cymryd rhan yn y cwrs. Gallwn ddarparu templed os yw o gymorth, a bydd staff o Llenyddiaeth Cymru a Chelfyddydau Anabledd Cymru wrth law i helpu.

Byddwn yn gofyn i bob ymgeisydd llwyddiannus ymrwymo'n llawn i gymryd rhan yn y cwrs cyfan.

## **Os byddaf yn aflwyddiannus, a fyddaf yn derbyn adborth?**

Gan ein bod yn disgwyl llawer o geisiadau, efallai na fyddwn yn gallu cynnig adborth manwl i bob ymgeisydd. Fodd bynnag, lle bo’n bosibl byddwn yn darparu adborth byr, personol, ac yn cynghori ar gyfleoedd eraill ar gael gan Llenyddiaeth Cymru a’n partneriaid.

Rydym yn ymwybodol y gall gohebiaeth ynghylch ceisiadau aflwyddiannus gael effaith negyddol ar eich iechyd a’ch lles. Rhoddwn ein haddewid i barchu a gwerthfawrogi pob cais unigol, gan roi ystyriaeth a sylw dyledus iddo.

Bydd tîm bychan o staff Llenyddiaeth Cymru yn cael mynediad at eich gwaith creadigol a gyflwynwyd fel rhan o’ch cais. Yn unol â’n strategaeth sgowtio talent, mae’n bosibl y byddwn yn cysylltu yn y dyfodol â chyfleoedd personol, yn seiliedig ar eich gwaith a’ch arbenigedd. Er mwyn galluogi Llenyddiaeth Cymru i gydymffurfio â chyfraith diogelu data (GDPR), cwblhewch yr adran berthnasol ar ddiwedd y ffurflen gais i roi gwybod i ni os nad ydych am i Llenyddiaeth Cymru gysylltu â chi ynglŷn â chynigion yn y dyfodol.

## **Beth fydd ei angen arnaf i gymryd rhan?**

Bydd y cwrs yn cael ei gyflwyno ar y platfform digidol, Zoom. Gallwch ymuno â Zoom am ddim, neu gallwch ymuno fel gwestai. I gymryd rhan, bydd angen dyfais gyda meicroffon a gwe-gamera arnoch chi (e.e. ffôn symudol, gliniadur, neu gyfrifiadur) yn ogystal â chysylltiad cryf a sefydlog â'r rhyngrwyd.

Bydd angen i chi hefyd neilltuo amser i gymryd rhan yn y cwrs. Bydd y sesiynau yn cymryd cyfanswm o 14 awr, dros chwe sesiwn wahanol. Bydd angen i chi hefyd ystyried yr amser y bydd ei angen arnoch i blethu’r hyn y byddwch yn ei ddysgu i’ch gwaith, a datblygu eich prosiectau cyfredol yn eich amser eich hun.

## **A oes cost am y cwrs hwn?**

Nag oes.

## **A fydd ‘gwaith cartref’ rhwng y gweithdai?**

Bydd! Dylai ein tudalen [Cynnwys y Cwrs](https://www.llenyddiaethcymru.org/ein-prosiectau/ailddyfeisior-prif-gymeriad/ailddyfeisior-prif-gymeriad-cynnwys-y-cwrs/) roi rhagor o wybodaeth i chi am yr hyn i'w ddisgwyl o bob gweithdy unigol. Er mwyn caniatáu i'r awduron gael cymaint o fudd â phosibl o'r cwrs, bydd Kaite yn gosod tasgau byr ac yn eich annog i weithio ar eich darn unigol rhwng sesiynau. Nod y cwrs hwn yw cynnig cyfle datblygu dwys i grŵp o awduron, felly bydd angen ymroi er mwyn cael budd o’r cyfle.

## **Beth fydd yn digwydd ar ôl i'r cwrs ddod i ben?**

Mewn partneriaeth â Chelfyddydau Anabledd Cymru, byddwn yn hwyluso rhaglen ôl-ofal i annog datblygiad yr awduron ar ôl i’r cwrs ddod i ben. Byddwn hefyd yn annog y garfan i barhau i gyfarfod ar-lein ar ôl y cwrs, i drafod cynnydd, rhwystrau, arfer da, ac i rannu gwaith sydd ar y gweill.

Bydd Llenyddiaeth Cymru a Chelfyddydau Anabledd Cymru yn rhannu cyfleoedd datblygu a chyhoeddi pellach gyda phawb sy’n rhan o’r cwrs pan bydd rhai perthnasol yn codi.